**Jüri Kaik** (18. mai 1953 – 23. juuni 2017) oli eesti kardioloog. 

Lõpetanud 1971. aastal Tallinna 7. keskkooli, asus Jüri Kaik õppima Tartu Ülikooli arstiteaduskonda, mille lõpetas ravi erialal 1977. aastal. Doktorikraadi kaitses ta 1983. aastal Moskvas Üleliidulises Kardioloogia Teaduskeskuses prof Grigorovi juhendamisel. 

Igapäevase praktilise töö kõrval – nii noore arstina kiirabibrigaadis, hiljem kardioloogiainstituudis ja Tallinna Tehnikaülikoolis – õpetas ta tudengeid ning juhendas magistrante ja doktorante.

Jüri Kaigi teadustöö põhisuundadeks olid loodusteadused ja meditsiinitehnika. Kaaluka panuse eest kardioloogia arengusse sai dr Kaik 2006. aastal tiitli Fellow of European Society of Cardiology. Jüri Kaik osales ka rea Eesti ja rahvusvaheliste kardioloogia-alaste seltside, ühingute, erialanõukogude ning väljaannete kolleegiumide töös, ta on rohkem kui 200 teaduspublikatsiooni autor/kaasautor ja mitme patendi omanik.

Aktiivse eluhoiaku, laia silmaringi, sügavate üldteadmiste ja rohkete erialaliste teadmiste kõrval oli tema kui särava isiksuse pärisosaks ka hoolivus, inimlik soojus. Väga olulisel kohal olid tema elus «oma inimesed», oma nelja lapse ja kolme lapselapse jaoks jagus tal alati energiat ja aega. «Kui hing sees ja lapsed terved, siis on kõik hästi,» tavatses Jüri Kaik ütelda.

Töökäik
-------

2007–2017 Tallinna Tehnikaülikool, TTÜ Tehnomeedikum, Kardiovaskulaarse meditsiini instituut, professor

2007–2017 Tallinna Tehnikaülikool, TTÜ Tehnomeedikum, Biomeditsiinitehnika instituut, Biomeditsiinitehnika õppetooli vanemteadur

2002 – 2017 Kardioloogia Instituudi Polikliinik OÜ, kardioloog

2005–2007 Tallinna Tehnikaülikool, TTÜ Tehnomeedikum, Biomeditsiinitehnika instituut, Biomeditsiinitehnika õppetool, professor

1994–2007 Eesti Kardioloogia Instituut, direktor

Alates 2005 – Tallinna Tehnikaülikool, elektrofüsioloogia professor

1984–1994 – Eesti Kardioloogia Instituut, rütmihäirete osakonna juhataja

1983–1984 – Eksperimentaalse ja kliinilise meditsiini Instituut, vanemteadur

1981–1983 – Üleliiduline Kardioloogia Teaduskeskus, aspirant

1978–1981 – Tallinna Kiirabihaigla kiirabijaam, kardioloogilise brigaadi arst

1977–1978 – Tallinna Keskhaigla, intern

Teaduskorralduslik tegevus
--------------------------

Eesti Kardioloogia Instituudi Teadusnõukogu esimees, Eesti Arstiteadusnõukogu liige, 10 sihtteema ja mitme rahvusvahelise projekti (WHO/CINDI alateemad, EU 5 raamprojekti alateemad) koordinaator, mitme rahvusvahelise teadusajakirja kolleegiumi liige, rahvusvaheliste ja Eesti kardioloogia, hüpertensiooni, biomeditsiinitehnika seltside liige, Eesti Kardioloogide seltsi juhatuse liige (1990–1998), Eesti Biomeditsiinitehnika ja meditsiinifüüsika ühingu juhatuse liige, Eesti Unemeditsiiniühingu juhatuse liige

Õppejõuna
---------

Õppetöö: TTÜ: Inimese füsioloogia (DBR0100) bakalaureuseõpe

Füsioloogiline regulatsioon ja adaptatsioon (DBB0210) magistriõpe

Bioelektromagnetism (DBR0250) magistriõpe

Bioelektromagnetismi erikursus (DBR9060) doktoriõpe

Teadustöö põhisuunad
--------------------

Valdkond: 4. Loodusteadused ja tehnika; 4.9. Meditsiinitehnika

Publikatsioonid
---------------

Rohkem kui 200 teaduspublikatsiooni autor/kaasautor, mitme patendi omanik.[*viide?*]

Tunnustus
---------

* 2006 – Fellow of European Society of Cardiology